פייסבוק שחררה אמש (ב׳) את אפליקצית Moments, המציעה דרך חדשה לשיתוף תמונות עם חברים בצורה מעט יותר אינטימית. האפליקציה תאפשר לכם ׳לשים ידיכם׳ על התמונות בהן אתם מתועדים, כאלו הנמצאות אי שם בסמארטפונים של בני המשפחה והחברים.
המשמעות? סוף סוף תוכלו לאסוף את כל התמונות שלכם שצולמו באירועים, חגיגות, טיולים או סתם בילויים שגרתיים ש״דרשו תיעוד״ ולרוקן מזיכרון המכשיר לא מעט תמונות של חבריכם שפשוט לא נעים לכם למחוק.
בהתחשב בכך שסמארטפון הפך ל׳מוצר צריכה בסיסי׳, אירועים חגיגיים יותר או פחות מתועדים על ידינו ועל ידי החברים שלנו באופן תדיר ויש שיגידו קצת מוגזם. לכן, קצת קשה ואף בלתי אפשרי לעקוב אחר אותן תמונות מצולמות. גם אם חלק מהתמונות משותפות באופן מיידי או בשלב מאוחר יותר באמצעות הרשתות החברתיות השונות או בוואטסאפ, סביר להניח כי ניתן להרכיב תיקיות שלמות במכשירים של כולנו המורכבות מתמונות של חברים שמעולם לא שותפו וכנראה גם לא ישותפו.
האפליקציה החדשה מבית פייסבוק, בעצם נועדה ׳להציל׳ מאות תמונות הקבורות אי שם בגלריית המצלמה שבמכשיר, ולשתף את חבריכם בתמונות בהן הם מופיעים בלחיצת כפתור. את זאת עושה האפליקציה על ידי סידור התמונות בקבוצות, בתור אלבומים המבוססים על המועד שנלקחו ועל האנשים המזוהים בהם. מכיוון ו-Moments מבוססת על טכנולוגיית זיהוי הפנים המוכרת של פייסבוק, היא תסרוק ותחפש פרצופים מוכרים בגלריית התמונות במכשירכם, ותציע לכם לסנכרן את התמונות עם אלו המופיעים בהן.
בעוד שפייסבוק נכנסה לעולם שיתוף התמונות קצת באיחור, זו מתעלה על הפערים די בקלות בעזרת שני יתרונות שיש לה על המתחרים; ראשית, פייסבוק יודעת מי החברים שלך, כך שלא תצטרכו להזין זאת באופן ידני. שנית, ביכולתה למנף את האפליקציה באמצעות יישום המסנג׳ר בו עושים שימוש כ-700 מיליון משתמשים.
Moments זמינה להורדה בתור יישום עצמאי ונפרד לחלוטין לאנדרואיד ול-iOS.
1 תגובה על "פייסבוק משיקה את Moments שתזהה תמונות שלכם אצל החברים"